Mandátna zmluva
uzatvorená podľa § 566 a nasl. zákona č. 513/1991 Zb.
Obchodný zákonník v znení neskorších predpisov (ďalej len „Obchodný zákonník“)

medzi:
Mandantom:	
Obchodné meno: .......................................
Sídlo: ..................................
IČO: ................................
DIČ: ................................
IČ DPH: ..............................
zapísaná v: Obchodnom registri Okresného súdu ................................, odd.: .............vložka č.  ...... 
za ktorú koná: ...........................
(ďalej aj len „mandant“)

a

Mandatárom:	
Meno a priezvisko: ..............................
dát. nar.: .................................
bytom: ..................................
číslo účtu: .........................
(ďalej len „mandatár“)
(ďalej „mandant“ a  „mandatár“ spolu aj ako „zmluvné strany“)

Čl. I
Úvodné ustanovenia
1.	Mandant je obchodná spoločnosť, ktorá má záujem o zaobstaranie nasledovnej obchodnej záležitosti: spracovanie účtovnej a mzdovej agendy v súlade s právnymi predpismi Slovenskej republiky,  a to najmä, nie však výlučne:	
-	zákonom č. 431/2002 Z. z. o účtovníctve,
-	zákonom č. 595/2003 Z. z. o dani z príjmov,
-	zákonom č. 222/2004 Z. z. o dani z pridanej hodnoty, 
-	zákonom č. 311/2001 Z. z. Zákonník práce,
-	zákonom č. 5/2004 Z. z. o službách zamestnanosti,
-	zákonom č. 461/2003 Z. z. o sociálnom poistení,
-	zákonom č. 580/2004 Z. z. o zdravotnom poistení.
2.	Mandatár je osoba, ktorá má záujem o zaobstaranie obchodnej záležitosti uvedenej v čl. I bode 1 tejto zmluvy pre mandanta na jeho účet a v jeho mene. 
Čl. II
Predmet zmluvy
1.	Touto zmluvou sa mandatár zaväzuje, že pre mandanta na jeho účet a v jeho mene za podmienok uvedených v tejto zmluve a za odplatu špecifikovanú v čl. IV tejto zmluvy bude zariaďovať obchodnú záležitosť uvedenú v čl. I bode 1 tejto zmluvy vrátane všetkých veci súvisiacich alebo potrebných pri výkone uvedenej obchodnej činnosti, ako napr. podávanie daňových priznaní. 

Čl. III
Plná moc
1.	Za účelom zariadenia obchodnej záležitosti špecifikovanej článku I bode 1 tejto zmluvy udeľuje mandant mandatárovi plnú moc na všetky právne úkony súvisiace so zaobstaraním obchodnej záležitosti uvedenej v čl. I bode 1 tejto zmluvy, ktoré bude mandatár v mene a na účet mandanta podľa tejto zmluvy vykonávať. 

Čl. IV
Odplata mandatára
1.	Mandant sa zaväzuje vyplácať mandatárovi za vykonávanie obchodnej záležitosti uvedenej v čl. I. bode 1 tejto zmluvy mesačnú  odplatu vo výške ..................... eur (slovom .......................... eur), ktorá je splatná do 15 kalendárnych dní nasledujúceho kalendárneho mesiaca.
2.	Mandant sa zaväzuje zaplatiť mandatárovi odplatu v súlade čl. IV  bodom 1 tejto zmluvy na účet mandatára uvedený v záhlaví tejto zmluvy. Mandatár sa zaväzuje bez zbytočného odkladu oznámiť mandantovi zmenu jeho bankového spojenia uvedeného v záhlaví tejto zmluvy.
3.	Náklady, ktoré mandatár nevyhnutne alebo účelne vynaložil pri plnení svojho záväzku vykonávať obchodnú záležitosť podľa čl. I bod 1 tejto zmluvy, najmä cestovné náklady, náklady poštovného a pod., nie sú zahrnuté v odplate uvedenej v čl. IV bode 1 tejto zmluvy. Mandant sa zaväzuje nahradiť mandatárovi tieto náklady spolu s odmenou a v lehote podľa čl. IV bodu 1 tento zmluvy.
Čl. V
Práva a povinnosti zmluvných strán 
1.	Mandatár je povinný postupovať pri zariaďovaní obchodnej záležitosti v zmysle čl. I. bodu 1 tejto zmluvy s odbornou starostlivosťou.
2.	Mandatár je povinný postupovať pri zariaďovaní obchodnej záležitosti v zmysle čl. I. bodu 1 tejto zmluvy podľa pokynov mandanta a v súlade s jeho záujmami, ktoré mandatár pozná alebo musí poznať. 
3.	Mandatár je povinný oznámiť mandantovi všetky okolnosti, ktoré zistil pri zariaďovaní záležitosti a ktoré môžu mať vplyv na zmenu pokynov mandanta. Od pokynov mandanta sa môže mandatár odchýliť, len ak je to naliehavo nevyhnutné v záujme mandanta a mandatár nemôže včas dostať jeho súhlas. Ani v týchto prípadoch sa však mandatár nesmie od pokynov odchýliť, ak to zakazuje zmluva alebo mandant.
4.	Mandatár je povinný zariadiť obchodnú záležitosť uvedenú v čl. I bode I tejto zmluvy osobne. V prípade, ak túto povinnosť poruší, zodpovedá za škodu, ktorú tým spôsobí mandantovi.
5.	Mandant sa zaväzuje odovzdať mandatárovi všetky veci a informácie, ktoré sú potrebné pri obstaraní obchodnej záležitosti uvedenej v čl. I bode 1 tejto zmluvy. V záujme riadneho splnenia predmetu tejto zmluvy sa mandant zaväzuje poskytnúť mandatárovi potrebnú pomoc a súčinnosť, pokiaľ bude o to mandatárom požiadaný. V prípade, ak mandant neposkytne mandatárovi všetky veci a informácie, ktoré sú potrebné pri obstaraní obchodnej záležitosti uvedenej v čl. I bode 1 tejto zmluvy, alebo mu neposkytne potrebnú súčinnosť, mandatár nezodpovedá za riadne a včasné splnenie obchodnej záležitosti uvedenej v čl. I. bode 1 tejto zmluvy. 
6.       Mandatár je povinný odovzdať bez zbytočného odkladu mandantovi veci, ktoré za neho prevzal pri vybavovaní záležitosti.
7.	Mandatár zodpovedá za škodu na veciach prevzatých od mandanta na zariadenie obchodnej záležitosti uvedenej v čl. I bode 1 tejto zmluvy a na veciach prevzatých pri jeho zariaďovaní od tretích osôb, ibaže túto škodu nemohol odvrátiť ani pri vynaložení odbornej starostlivosti.
ČL. VI
Zánik zmluvy
1.	Zmluva zaniká:
a)	dohodou zmluvných strán,
b)	výpoveďou zmluvnej strany za podmienok ustanovených v tejto zmluve,
c)	smrťou alebo zánikom mandatára.
2.	Mandant je oprávnený zmluvu kedykoľvek čiastočne alebo v celom rozsahu písomne vypovedať. Výpoveď musí byť mandatárovi doručená do vlastných rúk. Výpoveď nadobúda účinnosť dňom, keď sa o nej mandatár dozvedel alebo mohol dozvedieť. Od účinnosti výpovede je mandatár povinný nepokračovať v činnosti, na ktorú sa výpoveď vzťahuje. Je však povinný mandanta upozorniť na opatrenia potrebné na to, aby sa zabránilo vzniku škody bezprostredne hroziacej mandantovi nedokončením činnosti súvisiacej so zariaďovaním obchodnej záležitosti uvedenej v čl. I bode 1 tejto zmluvy. Za činnosť riadne uskutočnenú do účinnosti výpovede má mandatár nárok na primeranú časť odmeny dohodnutú v čl. IV bode 1 tejto zmluvy a nárok na primeranú úhradu nákladov v zmysle čl. IV bodu 3 tejto zmluvy.
3.	Mandatár môže túto zmluvu vypovedať s účinnosťou ku koncu kalendárneho mesiaca nasledujúceho po mesiaci, v ktorom bola výpoveď doručená mandantovi. Ku dňu účinnosti výpovede zaniká záväzok mandatára uskutočňovať úkony smerujúce k zariadeniu obchodnej záležitosti uvedenej v čl. I bode 1 tejto zmluvy. Ak by týmto prerušením činnosti vznikla mandantovi škoda, je mandatár povinný ho upozorniť, aké opatrenia treba urobiť na jej odvrátenie. Ak mandant tieto opatrenia nemôže urobiť ani pomocou iných osôb a požiada mandatára, aby ich urobil sám, je mandatár na to povinný. Za činnosť riadne uskutočnenú do účinnosti výpovede má mandatár nárok na primeranú časť odmeny dohodnutú v čl. IV bode 1 tejto zmluvy a nárok na primeranú úhradu nákladov v zmysle čl. IV bodu 3 tejto zmluvy.
Čl. VII
Záverečné ustanovenia
1.	Táto zmluva nadobúda platnosť a účinnosť dňom jej podpisu oboma zmluvnými stranami.
2.	Táto zmluva je vyhotovená v dvoch rovnopisoch, pričom každá strana obdrží po jednom rovnopise.
3.	Meniť a dopĺňať ustanovenia tejto zmluvy je možné len písomnou formou za súhlasu oboch zmluvných strán.
4.     Právne vzťahy, ktoré nie sú upravené v tejto zmluve, sa spravujú príslušnými ustanoveniami Obchodného zákonníka.
5.	V prípade, že sa niektoré ustanovenie tejto zmluvy stane neplatné alebo neúčinné, nevzťahuje sa to na ostatné ustanovenia zmluvy, tieto zostávajú naďalej platné a účinné. V takomto prípade sa zmluvné strany zaväzujú neplatné alebo neúčinné ustanovenie nahradiť ustanovením, ktoré bude obsahovo zodpovedať neplatnému alebo neúčinnému ustanoveniu a bude v súlade s právnymi predpismi Slovenskej republiky.
6.     Zmluvné strany prehlasujú, že sú plne spôsobilé na uzavretie tejto mandátnej zmluvy. Pred podpisom tejto zmluvy si ju prečítali, obsahu porozumeli a plne s ním súhlasia. Na znak svojej vôle byť viazaní touto zmluvou ju vlastnoručne podpisujú.
7.    Zmluvné strany prehlasujú, že ich prejavy vôle byť viazaní touto zmluvou sú slobodné, jasné, určité a zrozumiteľné. Zmluvná voľnosť oboch zmluvných strán nie je ničím obmedzená a zmluvu nepodpisujú v tiesni, v omyle ani za nápadne nevýhodných podmienok

V.............................., dňa .............................

.........................................................                                                     .......................................................
       XXXXXXXXXXXXXX                                                             XXXXXXXXXXXXXXX
                  mandant                                                                                          mandatár